ທ່ານເລຂາທິການໃຫຍ່ ຕ້ອນຮັບຄະນະຜູ້ແທນ ຂັ້ນສູງ ຄະນະຈັດຕັ້ງ ສູນກາງພັກ ລາວ
ທ່ານເລຂາທິການໃຫຍ່ ຫງວຽນຟູ໋ຈ້ອງ ຕ້ອນຮັບ
ທ່ານຫົວໜ້າຄະນະຈັດຕັ້ງສູນກາງ ຈັນສີ ໂພສີຄຳ
(ພາບ: TTXVN)
ໂດຍຮັບຄຳເຊີນຂອງຄະນະຈັດຕັ້ງສູນກາງພັກກອມມູນິດຫວຽດນາມ, ຄະນະຜູ້ແທນຂັ້ນສູງຄະນະຈັດຕັ້ງສູນກາງພັກປະຊາຊົນປະຕິວັດລາວ, ໂດຍທ່ານຫົວໜ້າຄະນະຈັດຕັ້ງສູນກາງ ຈັນສີ ໂພສີຄຳ ເປັນຫົວໜ້າຄະນະ, ມາຢ້ຽມຢາມ ແລະ ເຮັດວຽກຢູ່ຫວຽດນາມ ແຕ່ວັນທີ 21-24/1. ຕອນບ່າຍວັນທີ 21/1, ຢູ່ສຳນັກງານສູນກາງພັກ, ທ່ານເລຂາທິການໃຫຍ່ ຫງວຽນຟູ໋ຈ້ອງ ໄດ້ໃຫ້ການຕ້ອນຮັບຄະນະ. ທ່ານເລຂາທິການໃຫຍ່ ຫງວຽນຟູ໋ຈ້ອງ ຊົນເຊີຍຄະນະຜູ້ແທນຂັ້ນສູງຄະນະຈັດຕັ້ງສູນກາງພັກປະຊາຊົນປະຕິວັດລາວ ມາຢ້ຽມຢາມ ແລະ ເຮັດວຽກຢູ່ຫວຽດນາມ; ອວຍພອນບັນດາຜົນງານອັນໃຫຍ່ຫຼວງ ແລະ ສຳຄັນໃນທຸກຂົງເຂດ ເຊິ່ງພັກ, ລັດ ແລະ ປະຊາຊົນລາວອ້າຍນ້ອງບັນລຸໄດ້ໃນພາລະກິດປ່ຽນໃໝ່, ປົກປັກຮັກສາ ແລະ ສ້າງສາປະເທດ, ໃນນັ້ນມີການປະກອບສ່ວນສຳຄັນຂອງຄະນະຈັດຕັ້ງສູນກາງພັກປະຊາຊົນປະຕິວັດລາວ. ທ່ານເລຂາທິການໃຫຍ່ຫວັງວ່າ, ໃນໄລຍະຈະມາເຖິງ, ສອງຄະນະຈັດຕັ້ງສູນກາງຂອງສອງພັກ ສືບຕໍ່ສົມທົບກັນຢ່າງແໜ້ນແຟ້ນ, ເພີ່ມທະວີການແລກປ່ຽນບັນດາບັນຫາທິດສະດີ ແລະ ພຶດຕິກຳຕົວຈິງ, ບົດຮຽນໃນວຽກງານກໍ່ສ້າງພັກ, ວຽກງານພະນັກງານ, ກໍ່ສ້າງ, ບຳລຸງພະນັກງານທຸກຂັ້ນ, ຮ່ວມມື,ຊ່ວຍເຫຼືອເຊິ່ງກັນ ແລະ ກັນໃນການຜັນຂະຫຍາຍການປະຕິບັດມະຕິກອງປະຊຸມໃຫຍ່ຂອງແຕ່ລະພັກ.
ໃນວັນດຽວກັນ, ຄະນະຜູ້ແທນຂັ້ນສູງຄະນະຈັດຕັ້ງສູນກາງພັກກອມມູນນິດຫວຽດນາມ ໂດຍທ່ານ ໂຕຮູຍເຣື໋ອ, ຫົວໜ້າຄະນະຈັດຕັ້ງສູນກາງນຳໜ້າ, ໄດ້ມີການເຈລະຈາກັບຄະນະຜູ້ແທນຂັ້ນສູງຄະນະຈັດຕັ້ງສູນກາງພັກປະຊາຊົນປະຕິວັດລາວ. ສອງຝ່າຍໄດ້ແລກປ່ຽນບົດຮຽນກ່ຽວກັບວຽກງານຈັດຕັ້ງ, ກໍ່ສ້າງພັກ, ເຊິ່ງທັງສອງຝ່າຍຕ່າງມີຄວາມສົນໃຈ ແລະ ບັນດາມາດຕະການລະອຽດ ເພື່ອຜັນຂະຫຍາຍການປະຕິບັດບັນດາຂໍ້ຕົກລົງຮ່ວມມືລະຫວ່າງສອງຄະນະ, ປະກອບສ່ວນນຳການພົວພັນສາມັກຄີແບບພິເສດຫວຽດນາມ - ລາວ ໃຫ້ນັບມື້ນັບພັດທະນາ.
(ແຫຼ່ງຄັດຈາກ VOV)